OSNUTEK

PRAVILNIK

o izvajanju Zakona o trošarinah

I. SPLOŠNE DOLOČBE

1. člen

(vsebina)

Ta pravilnik podrobneje ureja izvajanje Zakona o trošarinah (Uradni list RS, št. ………; v nadaljnjem besedilu: ZTro-1).

2. člen

(uporaba pojmov)

Če ni s tem pravilnikom določeno drugače, pojem »davčni organ« pomeni Finančno upravo Republike Slovenije.

II. NASTANEK OBVEZNOSTI ZA OBRAČUN TROŠARINE

3. člen

(način dokazovanja uničenja oziroma nepovratne izgube)

(1) O nepovratni izgubi ali popolnem uničenje trošarinskih izdelkov zaradi njihove narave, nepredvidljivih okoliščin ali višje sile mora biti davčni organ nemudoma obveščen, da lahko na kraju samem preveri dejansko stanje.

(2) Nepovratno izgubo ali popolno uničenje trošarinskih izdelkov, za katere v skladu s 1. in 2. točko osmega odstavka 6. člena ZTro-1 ne nastane obveznost za obračun trošarine, se dokazuje z listino, izdano s strani pristojnih organov oziroma drugo listino, ki jo davčni organ v postopku dokazovanja šteje kot ustrezno.

**4. člen**

(zapisnik o popisu drobno rezanega tobaka in cigaret ter način obračuna in plačila trošarine)

(1) Trgovec, ki ima drobno rezani tobak ali cigarete, za katere se zviša trošarina ali se zanje zviša drobnoprodajna cena, na zalogi izven trošarinskega skladišča, opravi popis drobno rezanega tobaka in cigaret ter davčnemu organu dostavi zapisnik o popisu, ki vsebuje vsaj podatke o trgovcu, vrsti ter količini posameznih cigaret oziroma drobno rezanega tobaka na zalogi, znesek trošarine, za katerega bo vložen obračun razlike trošarine ter kraj in datum popisa in podpis odgovorne.

(2) Zapisnik o popisu se predloži na obrazcu, ki je objavljen na spletni strani davčnega organa.

(3) Obračun razlike trošarine za drobno rezani tobak in cigarete iz prejšnjega odstavka vsebuje vsaj podatke o trgovcu, vrsti ter količini posameznih cigaret oziroma drobno rezanega tobaka na zalogi, stara ter nova drobnoprodajna cena, znesek trošarine ter kraj in datum popisa in podpis odgovorne. se predloži na obrazcu , ki je objavljen na spletni strani davčnega organa.

III. OBRAČUNAVANJE IN PLAČEVANJE TROŠARINE

5**. člen**

(obračun trošarine)

(1) Trošarinski zavezanec oziroma oseba, ki v skladu z ZTro-1 obračuna trošarino, predloži obračun trošarine za trošarinske izdelke, za katere je nastala obveznost za obračun trošarine, v katerem za davčno obdobje sam ugotovi trošarinsko obveznost in jo izkaže v obračunu trošarine. Obračun trošarine vsebuje vsaj podatke o trošarinskem zavezancu oziroma plačniku trošarine in njegov status, davčno obdobje, vrsto ter količino trošarinskih izdelkov, znesek trošarine, podatke o vračilu trošarine ter skupno obveznost za plačilo ter ostale podatke, določene v obrazcu obračuna.

(2) Obračun trošarine se predloži davčnemu organu ločeno za posamezno skupino trošarinskih izdelkov, in sicer:

* za pivo na obrazcu za obračun TRO-ALK1,
* za alkohol in alkoholne pijače (razen piva) na obrazcu za obračun TRO-ALK2,
* za tobačne izdelke na obrazcu za obračun TRO-TOB,
* za energente na obrazcu za obračun TRO-E1,
* za energente – trda goriva na obrazcu za obračun TRO-E2,
* za električno energijo in zemeljski plin iz omrežja na obrazcu za obračun TRO-E3 ter
* za biogoriva na obrazcu za obračun TRO-ČBIO.

(3) Obračun trošarine se predloži na obrazcu , ki je objavljen na spletni strani davčnega organa.

(4) Če imetnik trošarinskega skladišča predloži skupni obračun trošarine za vsa trošarinska skladišča, v obračunu navede na katera trošarinska skladišča se obračun nanaša.

IV. OPROSTITEV IN ODPUST PLAČILA TROŠARINE

6. člen

(oprostitev za male pošiljke)

(1) Fizična oseba iz 2. točke prvega odstavka 14. člena ZTro-1 lahko prejme od druge fizične osebe iz druge države članice ali tretje države oziroma tretjega ozemlja v brezplačnih, priložnostnih malih pošiljkah, ki niso komercialne narave, in vsebujejo samo izdelke, ki so namenjeni za osebno rabo prejemnika ali njegove družine, brez plačila trošarine naslednje količine trošarinskih izdelkov:

- tobačni izdelki: 50 cigaret ali 25 cigarilosov oziroma cigar, če ima vsaka maksimalno težo 3 grame, ali 10

cigar, ali 50 gramov tobaka za kajenje;

- alkohol in alkoholne pijače:do 1 litra alkoholne pijače, ki presega 22 vol.% alkohola, oziroma etilnega

alkohola 80 vol.% in več, ali do 1 litra alkoholne pijače, ki ne presega 22 vol.% alkohola, oziroma

penečega vina, ali 2 litra mirnega vina.

(2) Če količina prejetih trošarinskih izdelkov presega količine iz prvega odstavka tega člena, se trošarina plača od njihove celotne količine.

**7. člen**

**(uveljavljanje oprostitve plačila trošarine pri iznosu v tretje države ali na tretja ozemlja)**

(1) Za trošarinske izdelke, ki so prodani potnikom , kateri jih iznesejo v svoji osebni prtljagi pri poletu ali morski plovbi na tretje ozemlje ali v tretjo državo, lahko imetnik davka proste prodajalne uveljavi neposredna oprostitev, če so bili trošarinski izdelki v davka prosti prodajalni v režimu odloga in prodani potnikom, ki potujejo v tretje države ali na tretja ozemlja. Imetnik davka proste prodajalne davčnemu organu mesečno poroča o vrsti in količini trošarinskih izdelkov, za katere je uveljavljena oprostitev v skladu s 16. členom ZTro-1.

V. VRAČILO TROŠARINE

**8. člen**

**(vračilo trošarine)**

* (1) Osebe iz prvega odstavka 19. člena ZTro-1 uveljavljajo pravico do vračila plačane trošarine s predložitvijo zahtevka davčnemu organu in kopij dokumentov, ki dokazujejo upravičenost do vračila trošarine.
* (2) Upravičenost do vračila trošarine za trošarinske izdelke, ki se izvozijo, se dokazuje s potrjenimi carinskimi dokumenti, ki dokazujejo, da so bili trošarinski izdelki dejansko iznešeni iz ozemlja Unije.
* (3) Upravičenec iz 3. in 4. točke prvega odstavka 19. člena ZTro-1 dokazuje upravičenost do vračila trošarine z evidencami o porabi trošarinskih izdelkov in z evidencami o vrsti in količini izdelanih proizvodov, če trošarinske izdelke uporabi v proizvodnji.
* (4) Izjemoma lahko davčni organ upravičencu iz 1. točke prvega odstavka 19. člena ZTro-1 odobri vračilo plačane trošarine tudi za trošarinske izdelke, ki jih imetniku trošarinskega skladišča prejemniki vrnejo, ker so postali neuporabni ali je njihova uporaba prepovedana, imetnik trošarinskega skladišča pa jih v trošarinskem skladišču uniči pod nadzorom davčnega organa.

(5) V zvezi z 2. točko prvega odstavka 19. člena ZTro pojem "izvozila" ne zajema začasnega izvoza trošarinskih izdelkov na oplemenitenje, začasnega izvoza z ATA zvezkom, izvoza trošarinskih izdelkov, ki so namenjeni, da bodo ponovno uvoženi v skladu s carinsko zakonodajo in ob ponovnem uvozu oproščeni dajatev ter iznosa domačih trošarinskih izdelkov iz ozemlja Unije z namenom, da bodo prepeljani do drugega kraja v Skupnosti preko tujega carinskega območja v okviru notranjega tranzitnega postopka, kot je opredeljen v carinski zakonodaji.

(6) Zahtevek za vračilo trošarine v skladu z 19. in 20. členom ZTro-1 vsebuje vsaj podatke o upravičencu, navedbo razlogov za vračilo trošarine, pravno podlago za vračilo, vrsto in količino trošarinskih izdelkov za katere se uveljavlja vračilo trošarine, znesek trošarine za vračilo ter podatke o plačani trošarini. Obrazec zahtevka za vračilo trošarine objavi davčni organ na svoji spletni strani.

VI. GIBANJE TROŠARINSKIH IZDELKOV, SPROŠČENIH V PORABO

9. člen

(napoved prejema in odpreme trošarinskih izdelkov, sproščenih v porabo, v komercialne namene )

(1) Napoved prejema in odpreme trošarinskih izdelkov, sproščenih v porabo, v komercialne namene vsebuje vsaj podatke o pošiljatelju in prejemniku trošarinskih izdelkov, datumu prejema, vrsti in količini trošarinskih izdelkov, zneskih trošarine po posameznih trošarinskih izdelkih ter skupni znesek trošarine, kraj in datum ter podpis odgovorne osebe. Za napoved prejema in odpreme trošarinskih izdelkov, sproščenih v porabo, v komercialne namene se vloži na obrazcu, objavljenem na spletni strani davčnega organa.

IX. TROŠARINSKI DOKUMENT

10. člen

(trošarinski dokument)

(1) Trošarinski dokument pošiljatelj v skladu s tretjim odstavkom 32. člena ZTro-1 izstavi v 5 izvodih, in sicer izvod številka 1 obdrži pošiljatelj; izvodi številka 2, 3 in 4 spremljajo pošiljko do prejemnika oziroma v primeru izvoza trošarinskih izdelkov do izstopnega carinskega organa, ki preveri pošiljko in na vseh izvodih potrdi prejem pošiljke ter obdrži izvod številka 2; izvod številka 3 prejemnik potrdi in vrne pošiljatelju ; izvod številka 4 prejemnik predloži davčnemu organu.

(2) Trošarinski dokument iz prvega odstavka tega člena mora biti izpolnjen s tiskanimi črkami tako, da vnešenih podatkov ni mogoče brisati in črtati. Vsako prazno polje mora biti prečrtano tako, da ni mogoče ničesar dopisati.

(3) Obrazec trošarinskega dokumenta objavi davčni organ na svoji spletni strani.

(3) V primeru, ko davčni organ v skladu z drugim odstavkom 32. člena ZTro-1 za gibanja trošarinskih izdelkov med trošarinskimi skladišči oziroma obrati oproščenega uporabnika istega imetnika dovoljenja ali iz trošarinskega skladišča v davka prosto prodajalno istega imetnika dovoljenj ali kadar gre za večkratno pošiljanje istemu prejemniku odobri uporabo komercialnega dokumenta, ki vsebuje naslednje podatke:

- številko dokumenta;

- naziv pošiljatelja;

- davčno številko pošiljatelja;

- naziv prejemnika;

- davčno številko prejemnika;

- naziv prevoznika in registrsko številko vozila;

- oznako: "poenostavljen trošarinski dokument – prevoz trošarinskih izdelkov pod režimom odloga";

- vrsto in številko instrumenta za zavarovanje plačila trošarine;

- datum odpreme iz trošarinskega skladišča;

- odpremljene količine po vrsti trošarinskih izdelkov;

- datum, ko prejemnik prevzame pošiljko;

- prevzete količine trošarinskih izdelkov;

- podpis in pečat prejemnika.

11. člen

(poenostavljeni trošarinski dokument)

(4) Poenostavljen trošarinski dokument mora biti izstavljen v 3 izvodih, in sicer:

-       izvod številka 1 obdrži pošiljatelj;

-       izvoda številka 2 in 3 spremljata pošiljko do prejemnika;

-       izvod številka 3 ob prejemu potrdi prejemnik in ga vrne pošiljatelju.

(6) Poenostavljen trošarinski dokument mora biti izpolnjen na način iz drugega odstavka prejšnjega člena.

(2) Obrazec poenostavljenega trošarinskega dokumenta objavi davčni organ na svoji spletni strani

X. RAČUNALNIŠKO PODPRT SISTEM

12. člen

(podatki v elektronskem trošarinskem dokumentu)

 Med neobveznimi podatki, ki jih določa Uredba 684/2009/ES, mora pošiljatelj v elektronskem trošarinskem dokumentu izpolniti tudi:

-       podatkovni element 12 b – identifikacijska številka za DDV,

-       skupino podatkov 15 (a-g) – gospodarski subjekt: prvi prevoznik,

-       podatkovni element 16 f – dodatne informacije, s podatki o kraju pretovora in nazivu novega prevoznika v primeru če se več pošiljk združi skupaj na eno prevozno sredstvo (zbirni prevoz).

13. člen

**(potrditev prejema trošarinskih izdelkov iz druge države članice v posebnih primerih)**

Začasno pooblaščeni prejemnik in osebe iz 17. člena ZTro-1, ki v računalniško podprtem sistemu ne potrdijo prejema trošarinskih izdelkov v računalniško podprtem sistemu, najpozneje v petih delovnih dneh po prejemu pošiljke trošarinskih izdelkov davčnemu organu predložijo pravilne podatke o prejeti pošiljki in pooblastilo za potrditev gibanja trošarinskih izdelkov v režimu odloga. Na osnovi prejetih listin davčni organ v računalniško podprtem sistemu potrdi prejem trošarinskih izdelkov.

.

XI. TROŠARINSKO SKLADIŠČE

**14. člen**

**(vloga za izdajo dovoljenja za trošarinsko skladišče)**

(1) Vložnik vloži vlogo za izdajo dovoljenja za trošarinsko skladišče pri davčnem organu.

(2) Vloga vsebuje zlasti:

1.     podatke o vložniku, in sicer: firmo, sedež in naslov, podatke o številu in lokaciji poslovnih in drugih prostorov, ki se uporabljajo za opravljanje dejavnosti in pridobivanje dohodkov; podatke o prostorih, ki so predvideni za trošarinsko skladišče; matično in davčno številko zavezanca;

2.     podrobnejši opis trošarinske dejavnosti z navedbo vrste postopkov, ki se bodo opravljali v trošarinskem skladišču;

3.     vrsto trošarinskih izdelkov po tarifnih oznakah kombinirane nomenklature carinske tarife, za katero se zahteva dovoljenje za trošarinsko skladišče;

4.     podatke o običajnem obsegu ali predvidenem obsegu proizvedenih ali skladiščenih količin trošarinskih izdelkov po posameznih vrstah za obdobje 12 mesecev;

5.     podatke o običajnem obsegu ali bodočem obsegu proizvedenih ali skladiščenih količin trošarinskih izdelkov, ki predstavljajo vhodne elemente trošarinske dejavnosti, po posameznih vrstah za obdobje 12 mesecev;

6.     podatke o običajnem ali predvidenem obsegu proizvedenih ali skladiščenih količin trošarinskih izdelkov, ki predstavljajo vmesne izdelke trošarinske dejavnosti, po posameznih vrstah za obdobje 12 mesecev;

7.     podatke o običajnem ali bodočem obsegu proizvedenih ali skladiščenih količin trošarinskih izdelkov, ki predstavljajo končne izdelke trošarinske dejavnosti, po posameznih vrstah za obdobje 12 mesecev;

8.     podatke o opremi, potrebni za opravljanje trošarinske dejavnosti;

9.     podatke o listinah, iz katerih so razvidni normativi porabe posameznih vrst trošarinskih izdelkov, po vrstah proizvodnje trošarinskih izdelkov;

10.  podatke o primanjkljaju v proizvodnji in skladiščenju, po posameznih vrstah trošarinskih izdelkov;

11.  opis dela računovodskega sistema;

12.  način odpremljanja trošarinskih izdelkov iz trošarinskega skladišča, po vrstah odpreme in količinah odpremljenih trošarinskih izdelkov, po posameznih načinih odpreme (kot npr. cestni prevoz, železniški, ladijski, letalski: lastni, tuj; po ceveh; v cisternah, v steklenicah, v sodih ipd.);

13.  izjavo, da vložnik vodi poslovne knjige po sistemu dvostavnega knjigovodstva in potrdilo davčnega organa, da redno izpolnjuje davčne obveznosti, ki ne sme biti starejše od 30 dni;

14.  izjavo, da zoper vložnika ni začet postopek stečaja ali likvidacije;

15.  izjavo o instrumentu za zavarovanje plačila trošarine, ki bo predložen pred začetkom poslovanja;

16.  ime osebe, ki bo odgovorna za delovanje trošarinskega skladišča, z overjenim podpisom in ime namestnika z overjenim podpisom;

17.  ime osebe pri pravni osebi, z overjenim podpisom, in ime namestnika z overjenim podpisom, če je imetnik trošarinskega dovoljenja sklenil pogodbo o upravljanju trošarinskega skladišča z drugo osebo;

18.  izjavo, da vložnik izpoljnjuje pogoje za elektronsko izmenjavo podatkov;

19.  navedbo odgovornih oseb za poslovanje s trošarinskimi dokumenti.

**15. člen**

**(podatki v dovoljenju za trošarinsko skladišče)**

V dovoljenju za trošarinsko skladišče se navedejo vsaj lokacija trošarinskega skladišča oziroma skladišč; pogoji za delovanje trošarinskega skladišča oziroma skladišč; vrste trošarinskih izdelkov, ki se lahko v trošarinskem skladišču proizvajajo, skladiščijo in odpremljajo; druge obveznosti imetnika dovoljenja do davčnega organa; način zavarovanja plačila trošarine.

**16. člen**

**(veljavnost dovoljenja za trošarinsko skladišče)**

(1) Šteje se, da dovoljenje za trošarinsko skladišče ne velja, če davčni organ ne razpolaga z ustreznim instrumentom za zavarovanje plačila trošarine.

(2) Davčni organ najmanj enkrat v obdobju 24 mesecev preveri, ali imetnik dovoljenja za trošarinsko skladišče še izpolnjuje predpisane pogoje.

**17. člen**

**(proizvodnja trošarinskih izdelkov)**

(1) V trošarinskem skladišču se lahko proizvajajo, obdelujejo, predelujejo in dodelujejo samo trošarinski izdelki, drugi izdelki pa le v primeru, če so stranski proizvod te dejavnosti. Zadrževanje drugih izdelkov v trošarinskem skladišču je dovoljeno le s posebnim dovoljenjem davčnega organa.

(2) V trošarinskem skladišču se lahko zadržujejo samo tiste surovine in polizdelki, ki so potrebni za proizvodnjo, obdelovanje, predelovanje in dodelovanje trošarinskih izdelkov. Zadrževanje drugih surovin oziroma polizdelkov v trošarinskem skladišču je dovoljeno le s posebnim dovoljenjem davčnega organa.

(3) V istem trošarinskem skladišču se lahko proizvaja samo ena skupina trošarinskih izdelkov, in sicer: skupina energentov, skupina alkohola in alkoholnih pijač ali skupina tobačnih izdelkov.

**18. člen**

**(skladiščenje trošarinskih izdelkov)**

(1) V trošarinskem skladišču se lahko skladišči več skupin trošarinskih izdelkov, pod pogojem, da se skladiščijo ločeno, glede na skupino in vrsto trošarinskega izdelka. Zadrževanje drugih izdelkov je dovoljeno le s posebnim dovoljenjem davčnega organa.

(2) V trošarinskem skladišču, v katerem skladišči več imetnikov dovoljenj za trošarinsko skladišče, morajo biti prostori ločeni. V prostoru, kjer posamezni imetnik dovoljenja za trošarinsko skladišče skladišči več skupin trošarinskih izdelkov, morajo biti trošarinski izdelki ločeni po skupinah in vrstah.

(3) Ne glede na prejšnji odstavek lahko, kadar to zahtevajo tehnološke posebnosti skladišča, davčni organ odobri, da se trošarinski izdelki skladiščijo skupaj, vendar le, če gre za enakovrstne trošarinske izdelke.

(4) Trošarinski izdelki se štejejo za enakovrstne v skladu s prejšnjim odstavkom, če so razvrščeni v isto štirimestno oznako kombinirane nomenklature carinske tarife, imajo enako trgovsko kvaliteto in so enakih tehničnih karakteristik.

(5) V primeru iz tretjega odstavka tega člena so imetniki dovoljenj za trošarinsko skladišče solidarno odgovorni za plačilo trošarine in izpolnjevanje drugih obveznosti iz dovoljenja.

(6) V trošarinskem skladišču enega imetnika dovoljenja je dovoljeno skladiščiti trošarinske izdelke ene ali več oseb, ki niso imetniki dovoljenj za trošarinsko skladišče s posebnim dovoljenjem davčnega organa.

(7) Posebno dovoljenje se izda imetniku dovoljenja za trošarinsko skaldišče, ki je odgovoren za izpolnjevanje vseh obveznosti iz dovoljenja, vključno s plačilom trošarine.

**19. člen**

**(posebno dovoljenje)**

(1) Posebno dovoljenje iz prvega in drugega odstavka 16. člena in iz prvega in šestega odstavka 17. člena tega pravilnika lahko davčni organ izda le, če so izpolnjeni naslednji pogoji:

-       ni ogrožen nadzor v trošarinskem skladišču;

-       imetnik dovoljenja za trošarinsko skladišče nudi vsa potrebna jamstva za pravilno izvajanje obveznosti, ki izhajajo iz ZTro-1 in iz tega pravilnika.

(2) Davčni organ določi posebne nadzorne ukrepe ob izdaji dovoljenja po tem členu.

**20. člen**

**(tehnični pogoji za trošarinsko skladišče)**

(1) V trošarinskem skladišču je lahko samo oprema, ki je potrebna za opravljanje trošarinske dejavnosti.

(2) Trošarinsko skladišče mora biti opremljeno z merili za ugotavljanje fizikalnih količin v predpisanih merskih enotah za posamezne trošarinske izdelke. Merila so lahko samostojna ali pa so povezana z drugo opremo, ki je nameščena v trošarinskem skladišču. Namestitev meril mora biti v takem obsegu, da je ugotavljanje količin zagotovljeno tako za trošarinske izdelke, ki so vmesni proizvodi trošarinskih dejavnosti, kakor tudi za proizvedene končne izdelke ter za izdelke, ki zapuščajo trošarinsko skladišče.

**21. člen**

**(ocena pričakovane količinske odpreme)**

Imetnik dovoljenja za trošarinsko skladišče mora ob koncu vsakega leta oceniti pričakovano količinsko odpremo po posameznih trošarinskih izdelkih za naslednje koledarsko leto in jo najkasneje do konca marca naslednjega leta predložiti davčnemu organu.

**22. člen**

**(vodenje evidenc imetnika dovoljenja za trošarinsko skladišče)**

(1) V evidencah trošarinskih izdelkov v skladu s 3. točko prvega odstavka 45. člena ZTro-1 morajo biti zagotovljeni najmanj podatki o:

-       stanju zalog trošarinskih izdelkov v začetku davčnega obdobja;

-       izdelanih količinah trošarinskih izdelkov;

-       nabavi trošarinskih izdelkov po ceni z vključeno trošarino;

-       prevzemu trošarinskih izdelkov iz uvoza, iz drugih trošarinskih skladišč, iz obrata oproščenega uporabnika ter od drugih trošarinskih zavezancev;

-       odpremi trošarinskih izdelkov drugemu trošarinskemu skladišču, oproščenemu uporabniku, v izvoz, diplomatskim in konzularnim predstavništvom ter mednarodnim organizacijam ter drugi odpremi trošarinskih izdelkov, ki so oproščeni plačila trošarine po 17. členu ZTro-1;

-       uporabi trošarinskih izdelkov kot osnovnega materiala za proizvodnjo drugih trošarinskih izdelkov v trošarinskem skladišču, kot vzorcev za analize v zvezi s testiranjem proizvodnje oziroma za znanstvene namene;

-       trošarinskih izdelkih, uporabljenih za namene trošarinskega nadzora ter za namene kontrole kvalitete, ki jo v trošarinskem skladišču opravljajo pooblaščene osebe;

-       uničenju trošarinskih izdelkov pod nadzorom davčnega organa; primanjkljaju, ki je nastal zaradi višje sile (razen kraje) ali je neločljivo povezan s procesom proizvodnje, skladiščenja in prevoza izdelkov;

-       denaturiranju alkohola v skladu s 72. členom ZTro-1;

-       sprostitvi trošarinskih izdelkov v porabo, vključno s količinami za lastno rabo;

-       stanju zalog trošarinskih izdelkov na koncu davčnega obdobja.

(2) Imetnik trošarinskega dovoljenja mora voditi evidence iz prejšnjega odstavka tako, da v vsakem trenutku izkazujejo stanje zalog trošarinskih izdelkov po vrsti in količini ter zbirne podatke po skupinah trošarinskih izdelkov.

(3) Imetnik trošarinskega dovoljenja lahko sam izbere obliko in način vodenja evidenc, če takšno obliko in način odobri davčni organ.

(4) Imetnik dovoljenja mora voditi evidence v trošarinskem skladišču.

(5) Davčni organ lahko kadarkoli zahteva popis trošarinskih izdelkov imetnika dovoljenja za trošarinsko skladišče.

XIII. OPROŠČENI UPORABNIK TROŠARINSKIH IZDELKOV

23. člen

(vloga za izdajo dovoljenja)

(1) Vložnik vloži vlogo za izdajo dovoljenja pri davčnem organu.

(2) Vloga mora vsebovati zlasti:

1.     podatke o vložniku, in sicer: firmo, sedež in naslov, število in lokacijo poslovnih in drugih prostorov, ki se uporabljajo za opravljanje dejavnosti in pridobivanje dohodkov; predvideno lokacijo obrata oproščenega uporabnika; matično in davčno številko vložnika;

2.     podrobnejši opis dejavnosti, pri kateri se uporabljajo trošarinski izdelki in lokacija proizvodnje, kjer se bodo trošarinski izdelki uporabljali;

3.     vrste in količine trošarinskih izdelkov, za katere se zahteva oprostitev plačila trošarine, ki so potrebni za proizvodnjo, določeno v 72. ali 94. členu ZTro-1, za obdobje proizvodnje, vendar ne za več kot 12 mesecev;

4.     predvideni obseg proizvodnje izdelkov, pri kateri se uporabljajo trošarinski izdelki, za obdobje proizvodnje, vendar ne za več kot za 12-mesečno proizvodnjo;

5.     opis prostorov (proizvodnih, skladiščnih ali podobnih), v katerih bodo trošarinski izdelki, nabavljeni brez plačila trošarine ter opis opreme, s katero se bo ugotavljala količina oziroma poraba trošarinskih izdelkov;

6.     opis normativov porabe posameznih vrst trošarinskih izdelkov pri opravljanju dejavnosti;

7.     podatke o listinah, iz katerih so razvidni primanjkljaji v proizvodnji in pri skladiščenju, po posameznih vrstah trošarinskih izdelkov;

8.     izjavo, da vložnik vodi poslovne knjige po sistemu dvostavnega knjigovodstva in potrdilo davčnega organa, da redno izpolnjuje davčne obveznosti, ki ne sme biti starejše od 30 dni;

9.     izjavo, da zoper vložnika ni začet postopek stečaja ali likvidacije;

10.  izjavo o instrumentu za zavarovanje plačila trošarine, ki bo predložen pred izdajo dovoljenja;

11.  ime osebe, ki bo odgovorna za opravila v zvezi s trošarinskimi izdelki, ki se nabavljajo brez plačila trošarine, z overjenim podpisom, in ime namestnika, z overjenim podpisom.

**24. člen**

**(nabava in poraba trošarinskih izdelkov)**

(1) Oproščeni uporabnik zaprosi za odobritev nabave trošinskih izdelkov, ki jih bo uporabil za namene iz 72. in 94. člena ZTro-1, na obrazcu, objavljenem na spletni strani davčnega organa.

(2) Oproščeni uporabnik predloži davčnemu organu poročilo o trošarinkih izdelkih, ki jih je porabil za namene iz 72. in 94. člena ZTro na obrazcu, objavljenem na spletni strani davčnega organa, najkasneje do 31. marca tekočega leta za preteklo koledarsko leto.

**25. člen**

**(vodenje evidenc)**

(1) V evidencah o nakupu, gibanju in porabi trošarinskih izdelkov, ki jih v skladu s 4. točko prvega odstavka 49. člena ZTro-1 vodi oproščeni uporabnik, morajo biti zagotovljeni najmanj podatki o:

-       stanju zalog trošarinskih izdelkov v začetku davčnega obdobja;

-       prevzemu trošarinskih izdelkov iz uvoza, iz drugih trošarinskih skladišč, proizvodnje ter od drugih trošarinskih zavezancev;

-       prejemu trošarinskih izdelkov iz druge države članice po vrsti, količini, datumu prejema in dobavitelju;

-       nabavi trošarinskih izdelkov po ceni z vključeno trošarino;

-       prejetih količinah trošarinskih izdelkov v davčnem obdobju (zbirni podatki);

-       odpremi trošarinskih izdelkov drugemu trošarinskemu skladišču;

-       uporabi trošarinskih izdelkov za namene iz 72. ali 94. člena ZTro-1;

-       uporabi trošarinskih izdelkov za druge namene, kot za namene iz 72. ali 94. člena ZTro-1;

-       uporabi trošarinskih izdelkov kot vzorcev za analize v zvezi s testiranjem proizvodnje, za namene davčnega nadzora, za namene kontrole kvalitete, ki jo v njegovih proizvodnih prostorih ali skladišču opravljajo pooblaščene osebe;

-       uničenju trošarinskih izdelkov pod nadzorom davčnega organa, o primanjkljaju, ki je nastal zaradi višje sile (razen kraje) in tistem, ki je neločljivo povezan s procesom proizvodnje, skladiščenja in prevoza izdelkov, za katerega proizvodnjo so bili trošarinski izdelki porabljeni;

-       odpremi po 72. in 94. členu ZTro (zbirni podatki);

-       sprostitvi trošarinskih izdelkov v porabo, vključno s količinami trošarinskih izdelkov za lastno rabo;

-       stanju zalog trošarinskih izdelkov na koncu davčnega obdobja.

(2) Oproščeni uporabnik trošarinskih izdelkov vodi evidence iz prejšnjega odstavka tako, da v vsakem trenutku kažejo stanje zalog trošarinskih izdelkov, po vrsti in količini ter zbirne podatke po skupinah trošarinskih izdelkov.

(3) Evidence zalog trošarinskih izdelkov oproščeni uporabnik predloži na razpolago davčnemu organu na njegovo zahtevo.

(4) Davčni organ lahko kadarkoli zahteva popis trošarinskih izdelkov v obratu oproščenega uporabnika.

**26. člen**

**(veljavnost dovoljenja)**

(1) Šteje se, da dovoljenje ne velja, če davčni organ ne razpolaga z ustreznim instrumentom za zavarovanje plačila trošarine.

(2) Davčni organ najmanj enkrat v obdobju 24 mesecev preveri, ali imetnik dovoljenja še izpolnjuje predpisane pogoje.

XIV. POOBLAŠČENI IN ZAČASNO POOBLAŠČENI PREJEMNIK

**27. člen**

**(vloga za izdajo dovoljenja pooblaščenemu prejemniku)**

(1) Vložnik vloži vlogo za izdajo dovoljenja pri davčnem organu.

(2) Vloga mora vsebovati zlasti:

1.     podatke o vložniku, in sicer: firmo, sedež in naslov; matično in davčno številko;

2.     vrsto trošarinskih izdelkov po tarifnih oznakah kombinirane nomenklature carinske tarife, ki jih bo prejemal v okviru opravljanja svoje dejavnosti, za katere zahteva dovoljenje;

3.     podatke o predvidenem obsegu / količini trošarinskih izdelkov po posameznih vrstah, ki jih bo prejel v obdobju 12 mesecev;

4.     opis dela računovodskega sistema;

5.     način odpremljanja trošarinskih izdelkov (kot npr. cestni prevoz, železniški, ladijski, letalski: lastni, tuj; po ceveh; v cisternah, v steklenicah, v sodih ipd.);

6.     izjavo, da vložnik vodi poslovne knjige po sistemu dvostavnega knjigovodstva in potrdilo davčnega organa, da redno izpolnjuje davčne obveznosti, ki ne sme biti starejše od 30 dni;

7.     izjavo, da zoper vložnika ni začet postopek stečaja ali likvidacije;

8.     izjavo o instrumentu za zavarovanje plačila trošarine, ki bo predložen pred začetkom poslovanja;

9.     ime osebe, ki bo odgovorna za poslovanje, z overjenim podpisom, in ime namestnika z overjenim podpisom;

10.  izjavo, da vložnik izpoljnjuje pogoje za elektronsko izmenjavo podatkov;

11.  navedbo odgovornih oseb za poslovanje s trošarinskimi dokumenti.

**28. člen**

**(vodenje evidenc pooblaščenega prejemnika)**

(1) V evidencah trošarinskih izdelkov v skladu s 4. točko prvega odstavka 52. člena ZTro-1 morajo biti zagotovljeni najmanj podatki o:

-       vrsti in količini trošarinskih izdelkov, prejetih v režimu odloga po posameznih dobaviteljih ter dejanskih prejemnikih izdelkov;

-       vrsti in količini trošarinskih izdelkov, prejetih na lokacijah neposredne dobave v skladu s 27. členom ZTro-1;

-       dobavi diplomatskim in konzularnim predstavništvom ter mednarodnim organizacijam ali o drugi dobavi trošarinskih izdelkov, ki so oproščeni plačila trošarine po ZTro-1;

-       uničenju trošarinskih izdelkov pod nadzorom davčnega organa, primanjkljaju, ki je nastal zaradi višje sile (razen kraje) ali je neločljivo povezan s prevozom izdelkov;

-       skupnem prometu s trošarinskimi izdelki na koncu davčnega obdobja.

(2) Pooblaščeni prejemnik mora voditi evidence iz prejšnjega odstavka tako, da v vsakem trenutku izkazujejo gibanje trošarinskih izdelkov po vrsti in količini ter zbirne podatke po skupinah trošarinskih izdelkov.

(3) Pooblaščeni prejemnik lahko sam izbere obliko in način vodenja evidenc, če takšno obliko in način odobri davčni organ.

**29. člen**

**(veljavnost dovoljenja za pooblaščenega prejemnika)**

(1) Šteje se, da dovoljenje ne velja, če davčni organ ne razpolaga z ustreznim instrumentom za zavarovanje plačila trošarine.

(3) Davčni organ najmanj enkrat v obdobju 24 mesecev preveri, ali imetnik dovoljenja še izpolnjuje predpisane pogoje.

**30. člen**

**(vloga za izdajo dovoljenja začasno pooblaščenemu prejemniku**

(1) Vložnik vloži vlogo za izdajo dovoljenja pri davčnem organu.

(2) Vloga za izdajo dovoljenja se vloži na obrazcu, ki ga davčni organ objavi na svoji spletni strani.

**31. člen**

**(višina zavarovanja obveznosti začasno pooblaščenega prejemnika)**

Obveznost zavarovanja plačila trošarine za izdelke, ki jih začasno pooblaščeni prejemnik prejema v režimu odloga, določi davčni organ tako, da ustreza višini trošarinskega dolga za te izdelke.

XV. POOBLAŠČENI UVOZNIK

**32. člen**

(vloga za izdajo dovoljenja pooblaščenemu uvozniku)

(1) Vložnik vloži vlogo za izdajo dovoljenja pri davčnem organu.

(2) Vloga za izdajo dovoljenja za pooblaščenega uvoznika vsebuje vsaj:

1. podatke o vložniku, in sicer: firmo, sedež in naslov; matično in davčno številko;
2. vrsto trošarinskih izdelkov po tarifnih oznakah kombinirane nomenklature carinske tarife, ki jih bo odpremljal v okviru opravljanja svoje dejavnosti, za katere zahteva dovoljenje;
3. opis delovanja računovodskega sistema;
4. način odpremljanja trošarinskih izdelkov (na primer cestni prevoz, železniški, ladijski, letalski, lastni, tuj, po ceveh, v cisternah, v steklenicah, v sodih);
5. izjavo, da vložnik vodi poslovne knjige po sistemu dvostavnega knjigovodstva in potrdilo davčnega organa, da redno izpolnjuje davčne obveznosti, ki ne sme biti starejše od 30 dni;
6. izjavo, da zoper vložnika ni začet postopek stečaja ali likvidacije;
7. izjavo o instrumentu za zavarovanje plačila trošarine, ki bo predložen pred začetkom poslovanja;
8. ime osebe, ki bo odgovorna za poslovanje, z overjenim podpisom, in ime namestnika z overjenim podpisom;
9. izjavo, da vložnik izpolnjuje pogoje za elektronsko izmenjavo podatkov;
10. navedbo odgovornih oseb za poslovanje s trošarinskimi dokumenti.

**33. člen**

**(vodenje evidenc pooblaščenega uvoznika)**

(1) V evidencah trošarinskih izdelkov v skladu z 2. točko prvega odstavka 55. člena ZTro-1 morajo biti zagotovljeni najmanj podatki o:

-       vrsti in količini trošarinskih izdelkov, odpremljenih v režimu odloga po posameznih prejemnikih;

-       carinskih dokumentih, na podlagi katerih so bili trošarinski izdelki, ki jih je odpremil pooblaščeni uvoznik v režimu odloga, sproščeni v prost promet;

-       uničenju trošarinskih izdelkov pod nadzorom davčnega organa, primanjkljaju, ki je nastal zaradi višje sile (razen kraje) ali je neločljivo povezan s prevozom izdelkov;

-       skupnem prometu s trošarinskimi izdelki na koncu davčnega obdobja.

(2) Pooblaščeni uvoznik mora voditi evidence iz prejšnjega odstavka tako, da v vsakem trenutku izkazujejo gibanje trošarinskih izdelkov po vrsti in količini ter zbirne podatke po skupinah trošarinskih izdelkov.

(3) Pooblaščeni uvoznik lahko sam izbere obliko in način vodenja evidenc, če takšno obliko in način odobri davčni organ.

**34. člen**

**(veljavnost dovoljenja za pooblaščenega uvoznika)**

(1) Šteje se, da dovoljenje ne velja, če davčni organ ne razpolaga z ustreznim instrumentom za zavarovanje plačila trošarine.

(2) Davčni organ najmanj enkrat v obdobju 24 mesecev preveri, ali imetnik dovoljenja še izpolnjuje predpisane pogoje.

XVI. PRENEHANJE VELJAVNOSTI DOVOLJENJA IN INSTRUMENT ZAVAROVANJA PLAČILA TROŠARINE

35. člen

(instrumenti za zavarovanje plačila trošarine)

(1) Plačilo trošarine lahko trošarinski zavezanec ali oseba, ki ji davčni organ naloži predložitev zavarovanja plačila trošarine v skladu z ZTro-1, zavaruje na način, kot je določen z zakonom, ki ureja davčni postopek in Pravilnikom o izvajanju Zakona o davčnem postopku (Uradni list RS, št. 141/06, 46/07, 102/07, 28/09, 101/11, 24/12 in 32/12 – ZDavP-2E), če ni z ZTro-1 in s tem pravilnikom drugače določeno.

(2) Če je rok veljavnosti instrumenta za zavarovanje plačila trošarine potekel, trošarina, ki je bila zavarovana, pa še ni bila poravnana oziroma trošarinska obveznost še vedno lahko nastane, mora novo zavarovanje, ki ga položi imetnik trošarinskega dovoljenja oziroma druga oseba, vsebovati klavzulo, da se iz nje lahko poplačajo tudi trošarinske obveznosti, ki so bile zavarovane s predhodnim instrumentom za zavarovanje.

(3) Oseba, ki je predložila instrument za zavarovanje plačila trošarine, se lahko sklicuje na zavarovanje naslednji delovni dan po dnevu, ko je pristojni carinski organ sprejel položeno zavarovanje kot ustrezno.

36. člen

(obveznosti, ki jih zavaruje imetnik trošarinskega skladišča)

Z instrumenti za zavarovanje se v skladu s tem pravilnikom zavaruje:

* plačilo trošarine za trošarinske izdelke, ki se proizvajajo ali skladiščijo v trošarinskem skladišču,
* plačilo trošarine za trošarinske izdelke, ki se odpremljajo iz trošarinskega skladišča v režimu odloga,
* plačilo obresti, ki so nastale ali bi lahko nastale v zvezi s plačilom trošarine, za katero je bil instrument za zavarovanje položen.

37. člen

(višina zavarovanja za trošarinske izdelke v trošarinskem skladišču)

(1) Če davčni organ zahteva položitev instrumenta za zavarovanje plačila trošarine za izdelke v trošarinskem skladišču, je višina lahko nižja od zneska možnega trošarinskega dolga v davčnem obdobju, in sicer:

* zavarovanje za energente se določi v višini, ki ne presega 20% od zneska trošarine za navedene trošarinske izdelke, ki se v enotedenskem letnem povprečju proizvedejo ali skladiščijo v trošarinskem skladišču;
* zavarovanje za pivo, fermentirane pijače, vmesne pijače ali etilni alkohol se določi v višini, ki ne presega 10% od zneska trošarine za navedene trošarinske izdelke, ki se v dvoinpolmesečnem letnem povprečju proizvedejo ali skladiščijo v trošarinskem skladišču;
* zavarovanje za tobačne izdelke se določi v višini, ki ne presega 10% od zneska trošarine za navedene trošarinske izdelke, ki se v dvomesečnem povprečju proizvedejo ali skladiščijo v trošarinskem skladišču.

(2) Če imetnik dovoljenja za trošarinsko skladišče dokaže daljše trajanje proizvodnje ali skladiščenja od ocenjenega, lahko davčni organ ustrezno zniža višino instrumenta za zavarovanje, vendar največ za 50%.

(3) Za gibanje trošarinskih izdelkov po ozemlju Slovenije zavarovanje plačila trošarine ni potrebno, če je zanje predpisana trošarina po stopnji 0 (nič)% ali v znesku 0 (nič) eurov.

38. člen

(obveznost zavarovanja plačila trošarine za trošarinske izdelke, ki se odpremljajo)

(1) Obveznost zavarovanja plačila trošarine za izdelke, ki se odpremljajo v režimu odloga plačila trošarine, določi davčni organ v višini možnega trošarinskega dolga za te izdelke v davčnem obdobju.

(2) Ob predložitvi instrumenta za zavarovanje za najmanj enoletno časovno obdobje davčni organ lahko določi njegovo višino, ki je nižja od zneska možnega trošarinskega dolga v davčnem obdobju, ob pogoju, da je v celoti zavarovana vsaka posamezna odprema, in sicer:

* za energente v višini 20% od zneska trošarine v enotedenski povprečni odpremi iz trošarinskega skladišča;
* za pivo, fermentirane pijače, vmesne pijače ali etilni alkohol v višini 10% od zneska trošarine v dvomesečni povprečni odpremi iz trošarinskega skladišča;
* za tobačne izdelke v višini 10% od zneska trošarine v dvomesečni povprečni odpremi iz trošarinskega skladišča.

(3) Povprečna odprema iz prejšnjega odstavka se izračuna na osnovi podatkov za preteklo koledarsko leto. Osebi, ki še ni poslovala s trošarinskimi izdelki, se določi višina instrumenta zavarovanja za plačilo trošarine na podlagi pričakovane ocene odpreme.

39. člen

(zavarovanje obveznosti pooblaščenega prejemnika)

(1) Z instrumenti za zavarovanje se v skladu s tem pravilnikom zavaruje:

- plačilo trošarine za trošarinske izdelke, ki jih pooblaščeni prejemnik prejema v režimu odloga,

- plačilo obresti, ki so nastale ali bi lahko nastale v zvezi s plačilom trošarine, za katero je bil instrument za zavarovanje položen.

(2) Obveznost zavarovanja plačila trošarine za izdelke, ki se prejemajo pod režimom odloga plačila trošarine, določi carinski organ v višini možnega trošarinskega dolga za te izdelke v davčnem obdobju.

(3) Ob predložitvi instrumenta za zavarovanje plačila trošarine za najmanj enoletno časovno obdobje carinski organ lahko določi njegovo višino, ki je nižja od zneska možnega trošarinskega dolga v davčnem obdobju, ob pogoju, da je v celoti zavarovana vsaka posamezna dobava, in sicer:

* za energente v višini 30% od zneska trošarine v mesečni povprečni dobavi;
* za pivo, fermentirane pijače, vmesne pijače ali etilni alkohol v višini 20% od zneska trošarine v dvomesečni povprečni dobavi;
* za tobačne izdelke v višini 20% od zneska trošarine v dvomesečni povprečni dobavi.

(4) Povprečna dobava iz prejšnjega odstavka se izračuna na osnovi podatkov za preteklo koledarsko leto. Osebi, ki še ni poslovala s trošarinskimi izdelki, se določi višina instrumenta zavarovanja za plačilo trošarine na podlagi pričakovane ocene dobave.

40. člen

(zavarovanje obveznosti pooblaščenega uvoznika)

(1) Z instrumenti za zavarovanje se v skladu s tem pravilnikom zavaruje:

- plačilo trošarine za trošarinske izdelke, ki jih pooblaščeni uvoznik odpremlja v režimu odloga,

- plačilo obresti, ki so nastale ali bi lahko nastale v zvezi s plačilom trošarine, za katero je bil instrument za zavarovanje položen.

(2) Obveznost zavarovanja plačila trošarine za izdelke, ki se odpremljajo v režimu odloga, določi davčni organ v višini možnega trošarinskega dolga za te izdelke v davčnem obdobju.

(3) Ob predložitvi instrumenta za zavarovanje za najmanj enoletno časovno obdobje davčni organ lahko določi njegovo višino, ki je nižja od zneska možnega trošarinskega dolga v davčnem obdobju, ob pogoju, da je v celoti zavarovana vsaka posamezna odprema, in sicer:

* za energente v višini 20% od zneska trošarine v enotedenski povprečni odpremi iz trošarinskega skladišča;
* za pivo, fermentirane pijače, vmesne pijače ali etilni alkohol v višini 20% od zneska trošarine v dvomesečni povprečni odpremi;
* za tobačne izdelke v višini 20% od zneska trošarine v dvomesečni povprečni odpremi.

(3) Povprečna odprema iz prejšnjega odstavka se izračuna na osnovi podatkov za preteklo koledarsko leto. Osebi, ki še ni poslovala s trošarinskimi izdelki, se določi višina instrumenta zavarovanja za plačilo trošarine na podlagi pričakovane ocene odpreme.

41. člen

(zavarovanje obveznosti oproščenega uporabnika)

(1) Z instrumenti za zavarovanje se v skladu s tem pravilnikom zavaruje:

* plačilo trošarine za trošarinske izdelke, ki se prejemajo in skladiščijo v obratu oproščenega uporabnika,
* plačilo trošarine za trošarinske izdelke, ki se odpremljajo iz obrata oproščenega uporabnika v režimu odloga, in
* plačilo obresti, ki so nastale ali bi lahko nastale v zvezi s plačilom trošarine, za katero je bil instrument za zavarovanje položen.

(2) Obveznost zavarovanja za trošarinske izdelke, ki se prejemajo v obratu oproščenega uporabnika, davčni organ določi po prosti presoji ob upoštevanju naslednjih kriterijev:

* vrsta oziroma občutljivost trošarinskih izdelkov;
* vrsta obrata oproščenega uporabnika;
* dosedanje poslovanje, ugled, zanesljivost in finančna stabilnost oproščenega uporabnika;
* obseg poslovanja oproščenega uporabnika;
* čas trajanja proizvodnje oziroma skladiščenja;
* vrsta, vsebina in način vodenja evidenc in knjigovodske dokumentacije;
* kontrola v obratu oproščenega uporabnika.

(3) Višina zahtevanega instrumenta za zavarovanje ne sme preseči celotnega možnega trošarinskega dolga v davčnem obdobju.

(4) Oproščenemu uporabniku se zavarovanje za trošarinske izdelke določi najmanj v višini 5% od predvidenega zneska trošarine.

XVII. PRIJAVA DEJAVNOSTI IN REGISTRACIJA TROŠARINSKIH ZAVEZANCEV

**42. člen**

**(prijava za vpis v register trošarinskih zavezancev)**

Trošarinski zavezanci v skladu s 63. členom ZTro-1 prijavijo začetek opravljanja dejavnosti davčnemu organu na obrazcu, ki je objavljen na spletni strani davčnega organa.

XVII. TROŠARINSKI IZDELKI

43. člen

(alkohol in alkoholne pijače)

(1) Imetnik dovoljenja za trošarinsko skladišče sme prodajati etilni alkohol in druge trošarinske izdelke iz 65. člena ZTro-1 (v nadaljnjem besedilu: alkohol) za namene iz 72. člena ZTro pod naslednjimi pogoji:

* da se alkohol prodaja na podlagi pisne naročilnice kupca, v kateri mora biti navedena vrsta in količina alkohola;
* da kupec pred prevzemom alkohola oziroma pred izdajo računa imetniku dovoljenja za trošarinsko skladišče predloži pisno izjavo, da bo alkohol uporabljal izključno za namene iz 72. člena ZTro-1 (navede ustrezno alineo oziroma odstavek);
* pisna izjava mora vsebovati predmet poslovanja oziroma številko in datum izdaje dovoljenja za opravljanje dejavnosti, ter ime organa, ki je izdal dovoljenje ter številko in datum dovoljenja davčnega organa, na podlagi katerega lahko kupuje alkohol brez plačila trošarine z opombo, da še ni izkoriščena količina trošarinskih izdelkov, na katero se nanaša dovoljenje;
* da imetnik dovoljenja za trošarinsko skladišče na računu vpiše klavzulo, da je bil alkohol prodan brez obračunane trošarine na podlagi pisne izjave kupca;
* da imetnik dovoljenja za trošarinsko skladišče hrani od kupca prejeto izjavo in kopijo računa o prodanem alkoholu kot knjigovodsko listino.

(2) Če se alkohol dobavlja na podlagi pogodbe o postopnih dobavah, je lahko pisna izjava po tem členu dana v prvi naročilnici ali v pogodbi o postopnih dobavah, pri poznejših dobavah pa se imetnik trošarinskega dovoljenja na računu sklicuje na številko in datum te naročilnice oziroma pogodbe, v kateri je dana taka pisna izjava.

(3) Imetnik dovoljenja za trošarinsko skladišče vodi evidenco kupcev po tem členu in evidenco o prodanih količinah z oprostitvijo, po vrstah alkohola.

(4) Uporaba alkohola pri proizvodnji zdravil je oproščena le, če gre za proizvodnjo tistih zdravil, ki ustrezajo definicij zdravil iz zakona, ki ureja področje zdravil.

44. člen

(denaturant)

(1) Denaturanti za namene oproščene uporabe v proizvodnji neprehrambenih izdelkov so sestavljeni iz:

* 4000 g izopropilnega alkohola (CAS št. 67-63-0), 500 g metiletilketona (CAS št. 78-93-3) in 2 g denatonium benzoata (CAS št. 3734-33-6); ali
* 0,8 g denatonium benzoata (CAS št. 3734-33-6) in 78,8 g t-butil alkohola (CAS št. 75-65-0); ali
* 5000 g izopropilnega alkohola (CAS št. 67-63-0) in 78,8 g t- butil alkohola (CAS št. 75-65-0); ali
* 39,5 g sintetičnega mošusa v ksilenu in 78,8 g t-butil alkohola (CAS št. 75-65-0) na hektoliter 100% etilnega alkohola.

(2) Če denaturanti iz prvega odstavka tega člena zaradi tehnoloških zahtev niso primerni za uporabo v proizvodnji neprehrambenih izdelkov, lahko davčni organ dovoli uporabo drugih denaturantov.

(3) Davčni organ lahko odstopi od zahteve za denaturiranje, če uporaba denaturanta iz prvega ali drugega odstavka tega člena dokazljivo onemogoča uporabo etilnega alkohola v proizvodnem procesu ali če ima denaturiran alkohol v končnem izdelku škodljiv vpliv na zdravje.

(4) Popolni denaturant iz devetega odstavka 72. člena ZTro-1 je sestavljen iz:

* 500 g dietilftalata (CAS št. 84-66-2) in 78,8 g t-butil alkohola (CAS št. 75-65-0), in velja le v Republiki Sloveniji ali
* 1580 g izopropilnega alkohola (CAS št. 67-63-0), 790 g t-butil alkohola (CAS št. 75-65-0) in 0,79 g denatonium benzoata (CAS št. 75-65-0), in velja v Republiki Sloveniji in drugih državah članicah, če je popolnoma denaturiran v Republiki Sloveniji ali
* 3 litrov izopropilnega alkohola (IPA), 3 litrov metiletilketona (MEK) in 1 g denatuonium benzoata in velja v vseh državah članicah,

na hektoliter 100-odstotnega etilnega alkohola.

(5) Za alkohol, ki se vnese v Slovenijo iz druge države članice se šteje da je popolnoma denaturiran, če je denaturiran, v skladu z Izvedbeno Uredbo Komisije (EU) št. 162/2013 z dne 21. februarja 2013 o spremembi Priloge k Uredbi (ES) št. 3199/93 o vzajemnem priznavanju postopkov za popolno denaturacijo alkohola za namene oprostitve plačila trošarine (UL L 49, z dne 22. 2. 2013, str. 55).

45. člen

(uporaba energentov in električne energije za namene iz 92. člena ZTro-1)

(1) Imetnik dovoljenja za trošarinsko skladišče oziroma trošarinski zavezanec za električno energijo oziroma zemeljski plin iz omrežja sme energente in električno energijo prodajati za namene iz prvega oziroma drugega odstavka 92. člena ZTro pod naslednjimi pogoji:

* da se energenti in električna energija prodajajo na podlagi pisne naročilnice kupca, v kateri mora biti navedena vrsta trošarinskih izdelkov, za energente pa tudi količina;
* da pred dobavo energentov in električne energije oziroma pred izdajo računa prejme pisno izjavo kupca, iz katere je razvidno, da bo energente in električno energijo uporabljal izključno za namene iz prvega oziroma drugega odstavka 92. člena ZTro (navede ustrezno točko);
* da pisna izjava kupca vsebuje predmet poslovanja oziroma številko in datum izdaje dovoljenja za opravljanje dejavnosti, ime organa, ki ga je izdal, ter številko in datum dovoljenja davčnega organa, na podlagi katerega lahko kupuje energente in električno energijo brez plačila trošarine. Izjava za nakup energentov mora vsebovati tudi opombo, da količina trošarinskih izdelkov, na katero se nanaša dovoljenje, še ni izkoriščena;
* da na računu vpiše klavzulo, da so bili energenti in električna energija prodani brez obračunane trošarine na podlagi pisne izjave kupca;
* da izjavo in kopijo računa o prodanih energentih in električni energiji, ki ju je prejel od kupca, hrani kot knjigovodsko listino.

(2) Če se energenti in električna energija dobavljajo na podlagi pogodbe o postopnih dobavah, je lahko pisna izjava kupca po tem členu priložena prvi naročilnici ali pogodbi o postopnih dobavah, pri poznejših dobavah pa se imetnik dovoljenja za trošarinsko skladišče oziroma trošarinski zavezanec za električno energijo na računu sklicuje na številko in datum te naročilnice oziroma pogodbe, ki ji je bila priložena pisna izjava.

(3) Energenti, ki se uporabijo kot pogonsko gorivo za namen iz 1. točke prvega odstavka 92. člena ZTro-1, se smejo odpremiti iz trošarinskega skladišča brez spremljajočega trošarinskega dokumenta le, če se odpremijo neposredno na letalo ali plovilo. Imetnik dovoljenja za trošarinsko skladišče mora voditi evidenco kupcev po tem členu in evidenco prodane količine z oprostitvijo po vrstah trošarinskih izdelkov ter kopije teh evidenc poslati davčnemu organu do konca naslednjega meseca po poteku davčnega obdobja.

(4) Če kupec kupuje energente – pogonsko gorivo za namen, določen v 1. točki prvega odstavka 92. člena ZTro-1, mora v pisni izjavi poleg podatkov iz tretje alineje prvega odstavka tega člena navesti še tip plovila oziroma letala (vključno s številko vpisa v ustrezen register), za katero kupuje pogonsko gorivo. Hraniti mora izdane račune, ki dokazujejo da bilo letalo oziroma plovilo dejansko uporabljeno za pridobitne namene.

(5) Poraba električne energije, proizvedene v obratu za proizvodnjo električne energije in porabljene za namene, ki niso povezani s proizvodnjo električne energije, se šteje za pokrivanje lastnih potreb in zanjo nastane v skladu s 3. točko prvega odstavka 86. člena ZTro-1 obveznost za obračun trošarine.

46. člen

(oprostitev za ribiška plovila

(1) Ne glede na določbe prejšnjega člena lahko fizične osebe, imetniki veljavnega ribolovnega dovoljenja, ki opravljajo ribiško dejavnost, uveljavijo pravico do uporabe pogonskega goriva za namene iz prvega odstavka 92. člena ZTro-1, na način vračila plačane trošarine.

(2) Količine pogonskih goriv, za katere uveljavljajo pravico do vračila trošarine, dokazujejo upravičenci iz prejšnjega odstavka z računi o nabavi ter s podatki o dejanski porabi, ki jo morajo voditi v posebni kontrolni knjižici.

(3) Kontrolna knjižica, ki je obvezen spremljajoči dokument vsake ribiškega plovila, mora imeti oštevilčene strani ter mora vsebovati naslednje podatke:

* tehnične podatke o motorju ter normativ o srednji porabi goriva na uro delovanja motorja;
* po datumih nabave vpisane nabavljene količine pogonskega goriva, z izkazano ceno oziroma vrednostjo;
* po datumih vpisane ure delovanja motorja in količine porabljenega pogonskega goriva.

(4) Zahtevek za vračilo trošarine lahko upravičenci vložijo pri davčnem organu do konca tekočega meseca za pretekli mesec.

47. člen

(izdaja tobačnih znamk)

(1) Naloge v zvezi z izdajo tobačnih znamk opravlja Ministrstvo za finance, Uprava Republike Slovenije za javna plačila (v nadaljnjem besedilu: UJP).

(2) UJP sme prodati tobačne znamke osebi iz drugega odstavka 85. člena ZTro-1.

(3) Osebe iz drugega odstavka 85. člena Ztro-1 naročajo tobačne znamke pri UJP najmanj za eno trimesečje, v skladu z načrtovanimi letnimi potrebami in so dolžne do zaključka leta prevzeti celotno količino tobačnih znamk, ki je izdelana po njihovem naročilu. Najmanjše število tobačnih znamk, ki jih lahko naročijo, je 20.000 kosov.

(4) UJP zagotavlja tobačne znamke, označene z zaporednimi številkami in črkovnimi oznakami. Tobačna znamka je lahko označena s posebno oznako osebe iz drugega odstavka 85. člena ZTro-1.

(5) Tobačne znamke se tiskajo na belem papirju teže 70 gr/m², ki vsebuje ultra-vijolično zaščito. Izdelane so, skupaj z belim robom, v velikosti 20 x 44 mm.

(6) Glavna znamenja tobačne znamke so:

* tonsko podlago predstavlja računalniško izvedena vinjeta,
* v sredini je odtisnjen napis v treh vrsticah: REPUBLIKA / SLOVENIJA / TOBAČNA ZNAMKA,
* desno od napisa REPUBLIKA / SLOVENIJA je odtisnjen grb Republike Slovenije,
* v spodnjem levem kotu je oznaka, sestavljena iz dveh črk in lahko predstavlja oznako imetnika trošarinskega dovoljenja oziroma uvoznika tobačnih izdelkov, v sredini je sedem mestna številčna oznaka, v desnem spodnjem kotu pa enomestna črkovna oznaka,
* celotna podoba je okvirjena z vzorčnim robom v temnejšem odtenku barve tonske podlage,
* celotno podobo tobačne znamke zaključuje milimetrski rob.

(7) Barvo tobačnih znamk določi UJP.

(8) Ministrstvo, pristojno za finance (v nadaljnjem besedilo: Ministrstvo za finance), pri izbiri tiskarja in dobavitelja tobačnih znamk v postopku javnega naročanja in izvajanja nadzora nad izdelavo papirja ter tiskanjem tobačnih znamk sodeluje z Banko Slovenije. Podrobnejši način izvajanja nalog se določi s pogodbo, ki jo z Banko Slovenije sklene minister ali ministrica, pristojna za finance.

48. člen

(vračanje ali uničenje tobačnih znamk)

(1) Če so tobačne znamke poškodovane in neuporabne in zato namenjene uničenju, mora oseba iz drugega odstavka 85. člena ZTro-1 o tem obvestiti UJP in ji sporočiti količino tobačnih znamk, ki jih namerava uničiti ter navesti vzrok neuporabnosti.

(2) Za organizacijo in izvedbo uničenja tobačnih znamk je pristojna oseba iz drugega odstavka 85. člena ZTro-1. Uničenje se opravi ob navzočnosti komisije v sestavi predstavnikov Ministrstva za finance, Finančne uprave Republike Slovenije in UJP (v nadaljevanju: komisija), ki jo imenuje UJP.

(3) Tobačne znamke, namenjene uničenju, morajo biti komisiji predložene na način, ki omogoča kontrolo.

(4) Če je poškodovana tobačna znamka sestavljena iz večih delov, se uničenje prizna samo tedaj, če ni dvomov o tem, da posamezni deli sestavljajo celoto.

(5) O uničenju tobačnih znamk komisija sestavi zapisnik, ki ga podpišejo člani komisije in pooblaščena oseba osebe iz drugega odstavka 85. člena ZTro-1.

(6) Če oseba iz drugega odstavka 85. člena ZTro-1 preneha opravljati dejavnost, zaradi katere je zavezana obračunavanju in plačevanju trošarine, mora v roku 30 dni od prenehanja opravljanja dejavnosti zagotoviti uničenje neuporabljenih tobačnih znamk. Uničenje se opravi ob navzočnosti komisije.

(7) Davčni organ lahko prizna uničenje tobačnih znamk na ozemlju druge države članice, če je postopek uničenja primerljiv s postopkom iz tega pravilnika. Za sprejemljivo dokazilo se šteje predložitev zapisnika o uničenju, ki ga potrdi pristojni nadzorni organ v drugi državi članici.

(8) Oseba iz drugega odstavka 85. člena ZTro1- lahko UJP vrne tobačne znamke, če ugotovi nepravilnosti, nastale pri izdaji ali tiskanju. Reklamacije lahko uveljavlja le za cel sveženj 20.000 kosov tobačnih znamk. Priznane reklamacije UJP uveljavlja pri izdelovalcu oziroma povzročitelju napake.

49. člen

(evidenca in kontrola)

(1) Davčni organ lahko pri osebi iz drugega odstavka 85. člena ZTro-1 opravi kontrolo evidence in popis tobačnih znamk.

(2) UJP pisno obvešča Ministrstvo za finance in Finančno upravo RS o količini izdanih tobačnih znamk posamezni osebi iz drugega odstavka 85. člena ZTro-1.

50. člen

(prijava drobnoprodajnih cen tobačnih izdelkov)

Oseba iz desetega odstavka 84. člena Ztro-1 prijavi drobnoprodajne cene tobačnih izdelkov na obrazcu, ki ga davčni organ objavi na svoji spletni strani.

XX. NADZOR NAD OBRAČUNAVANJEM, PLAČEVANJEM IN VRAČILI TROŠARINE TER NAD TROŠARINSKIMI IZDELKI

51. člen

(označevanje)

(1) Plinsko olje, ki se uporablja kot gorivo za ogrevanje, mora vsebovati sredstvo za označevanje, ki vsebuje rdečo barvo, ki je topna v plinskem olju, v količini, ki zagotavlja pri beli svetlobi v sloju plinskega olja 2 cm s prostim očesom vidno barvno označenost in markirni indikator, katerega je mogoče ugotoviti samo s kemičnim testom. Označeno plinsko olje mora vsebovati najmanj 6,0 g in največ 9,0 g markirnega indikatorja "C. I. Solvent Yellow 124" s kemijsko oznako N – etil – N – [2 – (1 – izobutoksietoksi)etil] – 4 – (fenilazo) anilin, na 1000 litrov plinskega olja pri 15° C.

(2) Kerozin, ki se uporablja kot gorivo za ogrevanje, mora vsebovati sredstvo za označevanje, katerega je mogoče ugotoviti samo s kemičnim testom. Kerozin, označen s sredstvom za označevanje, mora vsebovati najmanj 6,0 g in največ 9,0 g markirnega indikatorja "C.I.Solvent Yellow 124" s kemijsko oznako N – etil – N – [2 – (1 – izobutoksietoksi)etil] – 4 – (fenilazo) anilin, na 1000 litrov kerozina pri 15° C.

(3) Vsebnost sredstva za označevanje iz prvega in drugega odstavka tega člena se določa v skladu s Harmonizirano referenčno metodo Skupnosti za določanje evromarkerja (Solvent yelow 124), ki je objavljena na uradni spletni strani davčnega organa.

(4) Doziranje sredstva za označevanje iz prvega in drugega odstavka tega člena se zagotovi z označevalno napravo, ki mora biti pred namestitvijo v trošarinskem skladišču tehnično pregledana in overjena pri ministrstvu, pristojnem za meroslovje, ter odobrena s strani davčnega organa in po potrebi plombirana. Davčni organ lahko izjemoma dovoli ročno doziranje sredstva za označevanje v trošarinskem skladišču pod nadzorom davčnega organa.

52. člen

(metoda za ugotavljanje prisotnosti sredstva za označevanje)

Prisotnost sredstva za označevanje v skladu s tretjim odstavkom 96. člena ZTro-1 se ugotavlja v skladu s Harmonizirano referenčno metodo Skupnosti za določanje evromarkerja (Solvent yellow 124) v plinskem olju in kerozinu.

XXI. POSEBNE DOLOČBE

53. člen

(uničenje pod nadzorom davčnega organa)

(1) Če so trošarinski izdelki neuporabni in zato namenjeni uničenju, mora trošarinski zavezanec oziroma oproščeni uporabnik oziroma oseba iz 7. točke prvega odstavka 19. člena ZTro-1 pisno obvestiti davčni organ o:

* vrsti in količini trošarinskih izdelkov, ki jih namerava uničiti;
* vzroku neuporabnosti;
* načinu, kraju in datumu uničenja.

(2) O uničenju trošarinskih izdelkov pod nadzorom davčnega organa se sestavi zapisnik, ki ga podpiše davčni uslužbenec in pooblaščena oseba trošarinskega zavezanca oziroma oproščenega uporabnika oziroma osebe iz 7. točke prvega odstavka 19. člena ZTro-1.

(3) Pri uničenju tobačnih izdelkov, opremljenih s tobačno znamko, sodeluje tudi komisija za uničenje tobačnih znamk iz drugega odstavka 48. člena tega pravilnika.

(4) Stroški uničenja trošarinskih izdelkov pod nadzorom davčnega organa bremenijo trošarinskega zavezanca oziroma oproščenega uporabnika oziroma osebo iz 7. točke prvega odstavka 19. člena ZTro-1.